**Ministru kabineta noteikumu projekta**

**“Kritēriji un kārtība, kādā tiek piešķirts un anulēts valsts ģimnāzijas statuss”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks  (500 zīmes bez atstarpēm) | Ministru kabineta noteikumu projekts “Kritēriji un kārtība, kādā tiek piešķirts un anulēts valsts ģimnāzijas statuss”(turpmāk – noteikumu projekts) izstrādāts ar mērķi noteikt kritērijus un kārtību valsts ģimnāzijas statusa piešķiršanai izglītības iestādei, kura pretendē uz valsts ģimnāzijas statusu, kā arī statusa anulēšanai. Noteikumu projekts izrietoši paredz nosacījumus valsts ģimnāziju darbībai un to tīkla turpmākai attīstībai.  Noteikumu projekts stāsies spēkā 2020. gada 1. septembrī, vienlaikus atsevišķām normām paredzot spēkā stāšanās pārejas periodu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Izglītības un zinātnes ministrijas (turpmāk – ministrija) iniciatīvas, ievērojot Izglītības attīstības pamatnostādņu 2014.-2020.gadam (apstiprinātas Saeimā 2014.gada 22.maijā) 3.2. rīcības virziena „Efektīva izglītības finanšu resursu pārvaldība” 2.uzdevumu „Atbalsts valsts ģimnāzijām reģionālā metodiskā centra funkciju veikšanai”, kā arī ievērojot to, ka ar 2018. gada 21. jūnijā pieņemto likumu “Grozījumi Vispārējās izglītības likumā” Vispārējās izglītības likuma 40. panta ceturtajā daļā ir precizēti valsts ģimnāziju uzdevumi, kā arī saskaņā ar Vispārējās izglītības likuma pārejas noteikumu 29. punktu no normatīvā regulējuma ar 2021. gada 1. septembri tiks izslēgtas ģimnāzijas kā izglītības iestāžu tips, un no 2018. gada 1. augusta ģimnāzijas statusu izglītības iestādei nepiešķir.  Noteikumu projekts izstrādāts, pamatojoties uz rīcībpolitikas plānošanas dokumenta “Valdības rīcības plāns Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” (apstiprināts ar Ministru kabineta 2019. gada 7. maija rīkojumu Nr. 210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai”) rīcības jomas “Izglītība” 120. uzdevuma 120.1. pasākuma “Veicināt kvalitatīvas izglītības pieejamību un vispārējās izglītības iestāžu tīkla attīstību, pilnveidojot normatīvo regulējumu” ceturto plānoto darbības rezultātu “Sagatavots un MK iesniegts jauns noteikumu projekts par valsts ģimnāzijas statusa piešķiršanu un anulēšanu”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ievērojot Latvijas sabiedrības un tautsaimniecības izaugsmei aktuālu vajadzību pēc talantīgiem profesionāļiem, vispārējā izglītībā ir nepieciešams mērķtiecīgi organizēts darbs mācību procesa pilnveidē, tai skaitā radot iespējas spējīgo izglītojamo/skolēnu talantu savlaicīgai atklāšanai un izkopšanai. Plānots, ka nozīmīgu ieguldījumu minētā jautājuma risināšanā sniegs valsts ģimnāzijas.  Valsts ģimnāzijas jau pašlaik īsteno vispārizglītojošas vidusskolas funkcijas, reģionālā metodiskā un pedagogu tālākizglītības centra funkcijas un vienlaikus atbalsta un veicina skolēnu izcilību. Noteikumu projekts ir izstrādāts Latvijā notiekošās vispārējās izglītības satura reformas kontekstā valsts ģimnāziju kā kvalitatīvu vispārējo izglītību nodrošinošu un skolēnu izcilību veicinošu skolu turpmākai attīstībai un valsts ģimnāziju reģionālā metodiskā un pedagogu tālākizglītības centra funkciju turpmākai īstenošanai. Šobrīd Ministru kabineta 2001. gada 20. marta noteikumi Nr. 129 “Ģimnāzijas un valsts ģimnāzijas statusa piešķiršanas un anulēšanas kārtība un kritēriji” (turpmāk – noteikumi Nr. 129) nosaka kritērijus un kārtību, kādā tiek piešķirts un anulēts ģimnāzijas un valsts ģimnāzijas statuss. Lai uzsvērtu valsts ģimnāziju lomu, precizētu funkcijas, nepieciešams jauns normatīvais regulējums, kurā akcentēti kritēriji valsts ģimnāzijas statusa piešķiršanai un valsts ģimnāziju darbībai, tādējādi pilnvērtīgi izpildot valsts ģimnāzijām noteiktos uzdevumus.  Ar 2018. gada 21. jūnijā pieņemto likumu “Grozījumi Vispārējās izglītības likumā” Vispārējās izglītības likuma 40. panta ceturtajā daļā ir precizēti valsts ģimnāziju uzdevumi, kā arī saskaņā ar Vispārējās izglītības likuma pārejas noteikumu 29. punktu no normatīvā regulējuma ar 2021. gada 1. septembri tiks izslēgtas ģimnāzijas kā izglītības iestāžu tips, un no 2018. gada 1. augusta ģimnāzijas statusu izglītības iestādei nepiešķir. Ievērojot iepriekš minēto, nepieciešams veikt attiecīgus grozījumus normatīvajā regulējumā.  Noteikumu projektā nav ietverts regulējums par ģimnāzijas statusa anulēšanu izglītības iestādei, papildus iepriekš minētajam par ģimnāzijas kā izglītības iestādes tipa izslēgšanu no normatīvā regulējuma norādot arī to, ka Vispārējās izglītības likuma pārejas noteikumu 32. punkts paredz, ka pašvaldībām līdz 2019. gada 28. februārim jau bija jāpieņem lēmums par ģimnāziju nosaukuma maiņu vai likvidācijas vai reorganizācijas pabeigšanu līdz 2021. gada 31. augustam. Tādējādi pašvaldības, kuru padotībā ir izglītības iestādes ar piešķirtu ģimnāzijas statusu, jau ir uzsākušas darbības izglītības iestāžu tipa un nosaukumu maiņai.    Valsts ģimnāzijas nodrošina kvalitatīvu mācību procesu un individualizētu atbalstu skolēnu izcilībai, vienlaikus atbilstoši kompetencei veicot pedagogu profesionālās pilnveides un metodiskā darba funkcijas vietējā un reģionālā mērogā. Izglītības iestādēs, kuras pretendē uz valsts ģimnāzijas statusu, ir aktuāla augstas izglītības kvalitātes nodrošināšana. Paredzēts, ka perspektīvā uz valsts ģimnāzijas statusu varēs pretendēt izglītības iestāde, kuras 12. klases izglītojamo kārtoto obligāto centralizēto eksāmenu rezultātu indekss, kas aprēķināts atbilstoši normatīvajam aktam, kas nosaka kritērijus un kārtību, kādā valsts piedalās vispārējās izglītības iestāžu pedagogu darba samaksas finansēšanā vidējās izglītības pakāpē, pēc vidējās vērtības pēdējo trīs mācību gadu laikā ir ne mazāks kā 65 procenti. Obligāto centralizēto eksāmenu rezultātu indekss ir izglītības kvalitāti noteicošo faktoru kopuma plašāks mērījums nekā centralizēto eksāmenu vidējais procentuālais novērtējums. Plānots, ka pilnīga atbilstība minētajam kritērijam ir nodrošināma no 2029.gada 1.augusta, līdz tam kā pārejas norma ir paredzēts ar pakāpeniski pieaugošu valsts pārbaudes darbos uzrādīto mācību sasniegumu līmeņa tendenci noteikts pagaidu normatīvais regulējums.  Ministru kabineta 2019. gada 3. septembra noteikumos Nr. 416 “Noteikumi par valsts vidējās izglītības standartu un vispārējās vidējās izglītības programmu paraugiem”, kuru pēctecīga īstenošana sāksies ar 2020. gada 1. septembri, paredzēts atteikties no līdz šim pastāvošajiem četriem vispārējās vidējās izglītības virzieniem, tā vietā izglītojamiem piedāvājot mācību kursu komplektus. Minētie Ministru kabineta noteikumi paredz, ka izglītības iestāde īsteno vismaz divus padziļināto kursu komplektus, katru no tiem veidojot no trim padziļinātajiem kursiem. Vismaz vienam padziļinātajam kursam katrā kursu komplektā jābūt atšķirīgam. Tas nozīmē, ka izglītības iestādei ir jānodrošina vismaz četri atšķirīgi padziļinātie kursi. Minētajos Ministru kabineta noteikumos ir nostiprinātas iespējas izglītības iestādei plānot arī specializēto kursu apguvi.  Lai nodrošinātu izglītojamo spējām un interesēm atbilstošas vispārējās izglītības apguves iespējas, valsts ģimnāzijās ir aktuāli piedāvāt izglītojamo izvēlei vairāk mācību kursu komplektu nekā citās vispārizglītojošajās vidusskolās. Ievērojot minēto, noteikumu projektā kā minimālā prasība ir paredzēts, ka uz valsts ģimnāzijas statusu pretendējoša izglītības iestāde vispārējās vidējās izglītības programmu apguvē klātienes izglītības ieguves formā īsteno ne mazāk kā trīs izglītojamiem piedāvāto padziļināto kursu komplektus, ne mazāk kā piecus izglītojamiem piedāvātos padziļinātos kursus un ne mazāk kā divus izglītojamiem piedāvātos specializētos kursus. Noteikumu projektā atbilstoši tam, ka jaunais vispārējās vidējās izglītības saturs attiecībā uz visām klasēm vidējās izglītības pakāpē tiks ieviests tikai ar 2022. gada 1. septembri, ir noteikta pārējās norma par mācību kursu komplektiem, nosakot periodu, kurā izglītības iestāde ir uzskatāma par atbilstošu minētajai normai, ja tajā tiek īstenotas ne mazāk kā divas vispārējās vidējās izglītības programmas, tai skaitā ne mazāk kā viena vispārējās vidējās izglītības programma matemātikas, dabaszinātņu vai tehnikas virzienā, līdztekus īstenojot arī minētos padziļināto kursu komplektus, padziļinātos kursus un specializētos kursus atbilstoši regulējumam par pakāpenisku pāreju uz jauno mācību saturu.  Valsts mērogā ir nozīmīgi arī turpmāk iesaistīt valsts ģimnāziju pedagogus un izmantot valsts ģimnāziju metodisko resursu citu vispārējās vidējās izglītības iestāžu pedagogu profesionālās kompetences pilnveidē. Noteikumu projektā kā valsts ģimnāzijas statusa iegūšanas kritērijs ir paredzēts, ka izglītības iestāde iepriekšējā mācību gada laikā ir īstenojusi ne mazāk kā trīs meistarklases citu izglītības iestāžu, tostarp valsts ģimnāziju, pedagogiem un elektroniskajā vidē publicējusi attiecīgo mācību stundu mācību materiālus ar metodiskiem ieteikumiem to izmantošanai. Noteikumu projekta izpratnē meistarklase ir viena vai vairākas mācību stundas, kas stundu vērotājiem tiek organizētas ar mērķi demonstrēt mācību satura apguves organizācijas veidus un mācību metodikas novitātes.  Noteikumu projektā ir plānots, ka uz valsts ģimnāzijas statusu pretendējoša izglītības iestāde ir organizējusi un īstenojusi savu un citu vispārējās vidējās izglītības iestāžu pedagogu profesionālās kompetences pilnveidi ne mazāk kā divās mācību jomās. Jāņem vērā, ka termins “mācību joma” praksē tiks ieviests vienlaikus ar jauno vispārējās izglītības standartu īstenošanas uzsākšanu 2020. gada 1. septembrī. Kaut arī jaunais vispārējās vidējās izglītības standarts 2020. gada 1. septembrī stāsies spēkā tikai attiecībā uz 10. klasi (attiecībā uz 11. klasi izrietoši 2021. gada 1. septembrī un attiecībā uz 12. klasi – 2022. gada 1. septembrī), jāņem vērā, ka vairums mācību jomu ietvers vairākus mācību priekšmetus, un noteikumu projekts neparedz ierobežojumu īstenot pedagogu profesionālās kompetences pilnveidi ne mazāk kā divās mācību jomās, bet tikai vienā mācību priekšmetā katrā mācību jomā.  Noteikumu projektā ir paredzēts, ka izglītības iestādes pedagogi vai daļa no tiem reģionālā vai valsts līmenī ir uzstājušies konferencēs, semināros vai līdzvērtīgos pasākumos par izglītības tematiku reģionālā vai valsts, vai arī starptautiskā līmenī, tādējādi veicinot savu un citu izglītības iestāžu pedagogu profesionālo zināšanu un kompetenču pilnveidi.  Noteikumu projektā ir akcentēta valsts ģimnāziju darbība skolēnu spēju, talantu attīstīšanā un, tādējādi, viņu sagatavošanai turpmākajām mācībām augstākās izglītības iestādēs. Paredzēts, ka izglītības iestādes pedagogiem vai daļai no izglītības iestādes pedagogiem reģionālā vai valsts līmenī ir pienākums piedalīties vismaz vienā no noteikumu projekta 2.2.4. punktā norādītajiem izglītības pilnveides pasākumiem: mācību satura izveidē, izglītības satura pilnveidē, vai izglītības satura apguves izvērtēšanā. Noteikumu projektā ir paredzēts, ka izglītības iestādē ir organizēta un tiek īstenota izglītības iestāžu pedagogu radoša sadarbība un ar citu vispārējās izglītības iestāžu, tostarp valsts ģimnāziju, pedagogiem un augstākās izglītības iestāžu pedagogiem mācību satura un mācību metodikas aktuālajos jautājumos, kas prioritāri nozīmē sadarbību izstrādājot un piedāvājot metodiskās izstrādnes, paņēmienus, inovatīvās pieredzes un labās prakses piemērus darbam ar spējīgajiem un talantīgajiem skolēniem dažādās jomās, metodiskos risinājumus, kā vadīt un attīstīt skolēnu patstāvīgo darbu jaunrades, pētniecības un sabiedriskā darba ietvaros. Paredzēts, ka izglītības iestādē tiek īstenots sistēmisks darbs izglītojamo spēju un talantu attīstīšanai, un izglītības iestādes izglītojamie ir valsts vai starptautiskā līmenī piedalījušies zinātniski pētniecisko darbu konkursos vai mācību priekšmetu olimpiādēs, kā arī projektos. Ar dalību valsts vai starptautiska mēroga projektos saprotama izglītības iestādes dalība dažādos izglītības projektos, piemēram, Erasmus+, Ekoskolu programmā u.c.    Noteikumu projektā ir paredzēts, ka uz valsts ģimnāzijas statusu pretendējošā izglītības iestādē tās īstenotās izglītības programmas ir akreditētas uz sešiem gadiem, kā arī izglītības iestādes darbība un izglītības programmu īstenošana ir novērtēta ar ne zemāku kvalitātes vērtējuma līmeni kā “labi” saskaņā ar normatīvo aktu, kas nosaka vispārējās izglītības iestāžu un vispārējās pamatizglītības un vispārējās vidējās izglītības programmu akreditācijas kārtību (šobrīd – Ministru kabineta 2016. gada 20. decembra noteikumi Nr. 831 “Izglītības iestāžu, eksaminācijas centru, citu Izglītības likumā noteiktu institūciju, vispārējās un profesionālās izglītības programmu akreditācijas un izglītības iestāžu vadītāju profesionālās darbības novērtēšanas kārtība” (turpmāk – noteikumi Nr. 831)). Vērtējums “labi” ir līmeņa sniegums, kuru raksturo pozitīvs vērtējums un konstatētie trūkumi nav būtiski. Stiprās puses ir pārsvarā, bet konstatētie trūkumi ir viegli novēršami, tomēr to skaits un to novēršanā ieguldāmie resursi norāda, ka augstākais vērtējuma līmenis nav attiecināms. Vienlaikus vēršama uzmanība, ka ministrijā ir sagatavots Ministru kabineta noteikumu projekts “Izglītības iestāžu, eksaminācijas centru, citu Izglītības likumā noteiktu institūciju, izglītības programmu akreditācijas un izglītības iestāžu vadītāju profesionālās darbības novērtēšanas kārtība” (kas aizstās minētos noteikumus Nr. 831), kuros ir paredzēts pilnveidot regulējumu par kvalitātes vērtējuma līmeņiem, esošo četru kvalitātes vērtējuma līmeņu vietā nosakot piecus. Ja attiecīgā redakcijā minētais Ministru kabineta noteikumu projekts tiks pieņemts, plānots veikt atbilstošus grozījumus arī Ministru kabineta noteikumos par kritērijiem un kārtību, kādā tiek piešķirts un anulēts valsts ģimnāzijas statuss.  Izglītības likuma 33. panta trešā daļa citstarp paredz, ka izglītības programma akreditējama Ministru kabineta noteiktajā kārtībā divu gadu laikā no tās īstenošanas uzsākšanas dienas. Maksimālais izglītības programmu akreditācijas termiņš – seši gadi – noteikumu projektā paredzēts kā kritērijs, lai varētu gūt pārliecību, ka izglītības iestādē, kas pretendē uz valsts ģimnāzijas statusa iegūšanu vai ir to jau ieguvusi, izglītības programmas jau tiek īstenotas pilnvērtīgi, noteikumos Nr. 831 ietvertajām prasībām atbilstošā augstā kvalitātē, lai citstarp nerastos situācija, ka izglītības iestāde ir ieguvusi valsts ģimnāzijas statusu, taču divu gadu laikā pēc izglītības programmas uzsākšanas tās veiktās akreditācijas rezultātā netiek noteikts maksimālais akreditācijas termiņš. Vienlaikus noteikumu projektā paredzēts izņēmums, ka nosacījums par akreditācijas termiņu – sešiem gadiem – nav attiecināms uz jaunām vispārējās pamatizglītības programmām, kuras ir akreditētas, ja izglītības iestāde īsteno citu uz sešiem gadiem akreditētu vispārējās pamatizglītības vai vispārējās vidējās izglītības programmu, kā arī nav attiecināms uz jaunām vispārējās vidējās izglītības programmām, kuras ir akreditētas, ja izglītības iestāde īsteno citu uz sešiem gadiem akreditētu vispārējās vidējās izglītības programmu. Šāds regulējums un akreditācijas kārtība paredzēta noteikumu Nr. 831 61.1. un 61.2. apakšpunktā. Šādos gadījumos jaunā izglītības programma tiek akreditēta uz termiņu līdz jau akreditētās izglītības programmas akreditācijas termiņa beigām, un jaunās izglītības programmas akreditācijas termiņš tādējādi var būt īsāks par sešiem gadiem. Savukārt noteikumu Nr. 831 64. punkts nosaka, ka, ja izglītības programmas īstenošanā, kura pieteikta akreditācijai minētā 61. punktā norādītajā kārtībā, ir konstatēti normatīvo aktu pārkāpumi vai saņemts negatīvs sertifikācijas institūcijas atzinums, tiek pieņemts lēmums par akreditācijas procesa uzsākšanu, iesaistot ekspertu komisiju. No tā secināms, ka tiek uzsākta akreditācija parastajā kārtībā, un attiecībā uz akreditāciju parastajā kārtībā attiecināms noteikumu projektā ietvertais kritērijs par sešiem gadiem kā akreditācijas termiņu. Vienlaikus norādāms, ka minētais noteikumu projekta apakšpunkts nav attiecināms uz starptautiskā bakalaurāta programmu īstenošanu. Saskaņā ar Izglītības likuma 47.2 pantu starptautiskā bakalaurāta programmas ir Starptautiskās bakalaurāta organizācijas izstrādātas izglītības programmas, kuru ietvaros noteiktu mācību priekšmetu vai kursu apguve noris svešvalodā. Minētās programmas uzskatāmas par licencētām un akreditētām pēc tam, kad Starptautiskā bakalaurāta organizācija ir autorizējusi izglītības iestādi šo programmu īstenošanai. Izglītības iestāde starptautiskā bakalaurāta programmas īsteno vienlaikus ar vispārējās izglītības programmām. Līdz ar to, secināms, ka starptautiskā bakalaurāta programmas netiek akreditētas Latvijas nacionālajā normatīvajā regulējumā noteiktajā kārtībā, tādējādi noteikumu projektā nebūtu nosakāms ierobežojums šo programmu akreditācijas termiņiem.  Valsts ģimnāziju tīkls iepriekšējos 15 gados ir pakāpeniski pieaudzis no 14 valsts ģimnāzijām 2004. gadā līdz 30 valsts ģimnāzijām 2019. gadā (vienlaikus ministrija informē, pēdējo vairāku gadu laikā valsts ģimnāzijas statuss piešķirts tikai trīs izglītības iestādēm (lielāks izglītības iestāžu skaits nav pretendējis uz statusa iegūšanu) – ar 2018./2019. mācību gadu valsts ģimnāzijas statuss tika piešķirts vienai izglītības iestādei, bet ar 2019./2020. mācību gadu – divām izglītības iestādēm. Līdz tam ne mazāk kā trīs mācību gadus valsts ģimnāzijas statuss izglītības iestādēm piešķirts netika). Līdztekus norādāms, ka ar 2020.gada 1.septembri valsts ģimnāzijas statuss piešķirts arī Rīgas Klasiskajai ģimnāzijai un Limbažu novada ģimnāzijai. Kopējais skolēnu skaits laika periodā no 2017./2018.mācību gada līdz 2019./2020. mācību gadam valsts ģimnāzijās ir pieaudzis no 13,76% līdz 15,96% no kopējā skolēnu skaita vispārējās pamatizglītības programmās 7.-9. klases posmā un vispārējās vidējās izglītības programmās. Valsts ģimnāzijās, vērtējot kopumā, ir prognozējams plašāks padziļināto un specializēto kursu piedāvājums, kas vairāk atbilst skolēnu vajadzībām un nākotnes iecerēm saistībā ar mācību turpināšanu augstākās izglītības iestādēs.  Ievērojot minēto, valsts mērogā ir lietderīgi nodrošināt valsts ģimnāziju pieejamību un iesaistīt mācībās valsts ģimnāzijās vairāk skolēnu. Grūtības minētās ieceres īstenošanai rada būtiska demogrāfisko faktoru negatīvā ietekme Latvijas pilsētās un novados, izņemot Rīgu, kurā ir pietiekami liels mācīties motivētu vidusskolēnu skaits uz salīdzinoši nelielu valsts ģimnāziju skaitu.  Ievērojot minēto un ņemot vērā patreizējo skolēnu skaitu valsts ģimnāziju 10.-12.klasēs, kā viens no valsts ģimnāzijas statusa iegūšanas un saglabāšanas kritērijiem 10.-12. klasē Rīgā ir noteikts paaugstināts minimālais skolēnu skaits, savukārt citās pilsētās (tostarp tajās, kas atbilstoši likuma “Administratīvo teritoriju un apdzīvoto vietu likums” 8.panta trešajā daļā noteiktajam atzītas par valstspilsētām) un novados, ņemot vērā demogrāfisko faktoru ietekmi, ir noteikts mazāks minimālais skolēnu skaits izglītības iestādes 10.-12. klasē, nekā spēkā esošajā normatīvajā regulējumā (noteikumos Nr. 129):  - ne mazāks kā 300 izglītojamie Rīgā;  - ne mazāks kā 170 izglītojamie – Ogrē, Jelgavā, Liepājā, Ventspilī, Jūrmalā, Jēkabpilī, Daugavpilī, Rēzeknē un Valmierā;  - ne mazāks kā 105 izglītojamie administratīvajās teritorijās, izņemot valstspilsētas;  - noteikumu projektā paredzēts, ka Eiropas Savienības ārējās robežas (izņemot Daugavpili) tuvumā esošajās pierobežas administratīvajās teritorijās, kurās politisku un sociālu cēloņu dēļ ir aktuāla valsts ģimnāziju saglabāšana, minimālais skolēnu skaits 10.-12. klasē ir 75 skolēni.  Saskaņā ar Vispārējās izglītības likuma pārejas noteikumu 47. punktu (atbilstoši likumam “Grozījumi Vispārējās izglītības likumā”, kas pieņemts 2020. gada 14. maijā), lai nodrošinātu valsts ģimnāziju darbības pilnveidi, līdz 2023. gada 31. decembrim valsts ģimnāzijas statusu izglītības iestādei nepiešķir, līdz ar to valsts ģimnāziju kopējais skaits tuvākajos trīs gados nepalielināsies. Valsts ģimnāziju kopējo skaitu ietekmē demogrāfisko faktoru negatīvā darbība, kā dēļ pārskatāmā nākotnē Latvijā netiek prognozēts būtisks valsts ģimnāziju kopējā skaita pieaugums. Demogrāfisko faktoru darbības un Latvijas iedzīvotāju emigrācijas dēļ valsts ģimnāzijās nereti rodas situācijas, kad 2-3 skolēnu iztrūkuma dēļ ir apdraudēta valsts ģimnāzijas statusa saglabāšana un līdz ar to arī izglītības iestādes mācību darbs. Ievērojot minēto, noteikumu projektā valsts ģimnāzijas statusa saglabāšanai paredzēta zemāka minimālā skolēnu skaita norma.    Noteikumu projekts pieļauj jau statusu ieguvušai valsts ģimnāzijai ikgadējās darbības izvērtēšanas ietvaros atbilst noteiktajam izglītojamo skaita kritērijam arī gadījumā, ja izglītojamo skaits kārtējā mācību gada 1. septembrī tās klātienes izglītības ieguves formā īstenotajās vispārējās izglītības programmās 10.-12. klašu grupā ir par 10% mazāks nekā noteiktais minimālais skaits, pretendējot uz valsts ģimnāzijas statusa iegūšanu. Līdz ar to, noteikumu projekts paredz, ka valsts ģimnāzija pēc tās statusa iegūšanas uzskatāma par atbilstošu iepriekš minētajam kritērijam par izglītojamo skaitu, ja valsts ģimnāzijā izglītojamo skaits kārtējā mācību gada 1. septembrī klātienes izglītības ieguves formā īstenotajās vispārējās izglītības programmās 10.-12. klašu grupā ir:  - ne mazāks kā 270 izglītojamie – Rīgā;  - ne mazāks kā 153 izglītojamie – Ogrē, Jelgavā, Liepājā, Ventspilī, Daugavpilī, Rēzeknē, Jūrmalā, Jēkabpilī un Valmierā;  - ne mazāks kā 94 izglītojamie – administratīvajās teritorijās, izņemot Rīgu, Ogri, Jelgavu, Liepāju, Ventspili, Daugavpili, Rēzekni, Jūrmalu, Jēkabpili un Valmieru;  - ne mazāks kā 67 izglītojamie – normatīvajos aktos noteiktajās pierobežas administratīvajās teritorijās, kas ir Eiropas Savienības ārējā sauszemes robeža, izņemot Daugavpili.  Lai valsts ģimnāzijas darbība būtu ilgtspējīga, konkrētajā pašvaldībā ir nepieciešams pietiekami liels skolēnu skaits. Noteikumu projekts paredz minimālo skolēnu skaitu vispārizglītojošo skolu 10.-12. klasēs, pie kura pastāv iespēja attiecīgajā administratīvajā teritorijā esošajai vispārizglītojošajai vidusskolai pretendēt uz valsts ģimnāzijas statusu:   * vidusskolai Rīgā, ja Rīgā izglītojamo skaits kārtējā mācību gada 1. septembrī pašvaldību izglītības iestādēs, izņemot valsts ģimnāzijas, klātienes izglītības ieguves formā īstenotajās vispārējās izglītības programmās 10.-12. klašu grupā ir ne mazāks kā 600; * vidusskolai Ogrē, Jelgavā, Liepājā, Ventspilī, Daugavpilī, Rēzeknē, Jūrmalā, Jēkabpilī un Valmierā, ja attiecīgajā pilsētā izglītojamo skaits kārtējā mācību gada 1. septembrī pašvaldību izglītības iestādēs, izņemot valsts ģimnāzijas, klātienes izglītības ieguves formā īstenotajās vispārējās izglītības programmās 10.-12. klašu grupā ir ne mazāks kā 340; * vidusskolai administratīvajā teritorijā, izņemot Rīgu, Ogri, Jelgavu, Liepāju, Ventspili, Daugavpili, Rēzekni, Jūrmalu, Jēkabpili un Valmieru, ja attiecīgajā administratīvajā teritorijā izglītojamo skaits kārtējā mācību gada 1. septembrī pašvaldību izglītības iestādēs, izņemot valsts ģimnāzijas, klātienes izglītības ieguves formā īstenotajās vispārējās izglītības programmās 10.-12. klašu grupā ir ne mazāks kā 210; * vidusskolai normatīvajos aktos noteiktajās pierobežas administratīvajās teritorijās, kas ir Eiropas Savienības ārējā sauszemes robeža, izņemot Daugavpili, ja attiecīgajā administratīvajā teritorijā izglītojamo skaits kārtējā mācību gada 1. septembrī pašvaldību izglītības iestādēs, izņemot valsts ģimnāzijas, klātienes izglītības ieguves formā īstenotajās vispārējās izglītības programmās 10.-12. klašu grupā ir ne mazāks kā 150.   Vēršama uzmanība, ka Ogre līdz šim nav piederējusi pie to pilsētu grupas, kas saskaņā ar jaunā Administratīvo teritoriju un apdzīvoto vietu likuma 8. panta trešo daļu atzīstamas par valstspilsētām. Saskaņā ar jaunā Administratīvo teritoriju un apdzīvoto vietu likuma pārejas noteikumu 2. punktu ar minētā likuma spēkā stāšanos republikas pilsētu un novadu pašvaldības turpina pildīt savas funkcijas un uzdevumus normatīvajos aktos noteiktajā kārtībā līdz 2021. gada pašvaldību vēlēšanās ievēlētās pašvaldības domes pirmajai sēdei, kura tiek sasaukta minētajā likumā noteiktajā kārtībā 2021. gada 1. jūlijā. Ievērojot minēto un ņemot vērā tiesiskās paļāvības principu, noteikumu projektā paredzēta pārejas norma, nosakot, ka līdz 2021. gada 31. augustam attiecībā uz Ogrē esošām izglītības iestādēm piemērojamas normas par to izglītojamo skaitu, kas noteikts administratīvajām teritorijām, kas nav Rīga, Jelgava, Liepāja, Ventspils, Daugavpils, Rēzekne, Jūrmala, Jēkabpils un Valmiera.  Noteikumu projekts paredz, ka izglītības iestāde, kas pretendē uz valsts ģimnāzijas statusu, pēc saskaņošanas ar izglītības iestādes dibinātāju ne vēlāk kā līdz kārtējā mācību gada 15. janvārim iesniedz ministrijā iesniegumu ar lūgumu piešķirt izglītības iestādei valsts ģimnāzijas statusu, kā arī dokumentus, kas apliecina atbilstību noteikumu projektā minētajiem kritērijiem iepriekšējos trīs mācību gados (izņemot kritērijus par izglītojamo skaitu izglītības iestādē un attiecīgajā administratīvajā teritorijā (noteikumu projekta 2.3. un 2.4. apakšpunkts), jo tos paredzēts vērtēt par kārtējo mācību gadu). Noteikumu projektā ir noteikts, par kuru kritēriju izpildi apliecinošu informāciju iesniedz izglītības iestāde, kas pretendē uz valsts ģimnāzijas statusa iegūšanu, attiecīgi pārējo kritēriju izpildi vai neizpildi apliecinošo informāciju ministrija iegūst pati tai pieejamos resursos, tomēr tas neierobežo izglītības iestādes tiesības arī iesniegt attiecīgo informāciju ministrijā. Vienlaikus noteikumu projekts paredz, ka ministrija iesniedz Ministru kabinetā rīkojuma projektu lēmuma pieņemšanai par valsts ģimnāzijas statusa piešķiršanu izglītības iestādei ar nākamā mācību gada 1. septembri. Savukārt, ja izglītības iestāde neatbilst kādam no noteiktajiem kritērijiem, ministrija sniedz izglītības iestādei un tās dibinātājam pamatotu atteikumu piešķirt valsts ģimnāzijas statusu izglītības iestādei.  Saskaņā ar noteikumu projektā paredzēto valsts ģimnāzijai katru mācību gadu līdz 15. janvārim elektroniskā formā jāiesniedz ministrijai informācija par kritēriju izpildi iepriekšējā mācību gadā. Tāpat kā iesniedzot ministrijā iesniegumu par valsts ģimnāzijas statusa piešķiršanu, arī iesniedzot ikgadējo informāciju, noteikumu projektā norādīts, par kuru kritēriju izpildi apliecinošu informāciju ir pienākums iesniegt valsts ģimnāzijai, izrietoši informāciju par pārējo kritēriju izpildi ministrijai iegūstot tai pieejamajos resursos. Ministrija katru mācību gadu, pamatojoties gan uz valsts ģimnāzijas iesniegto informāciju, gan uz ministrijai pieejamo informāciju, izvērtē valsts ģimnāzijas atbilstību noteiktajiem kritērijiem. Ministrija var pieprasīt valsts ģimnāzijai iesniegt papildu informāciju arī gadījumos, kad tā ir nepilnīga vai jau iesniegto informāciju nepieciešams konkretizēt un detalizētāk faktoloģiski pamatot. Informācijas neiesniegšana ir pamats uzskatīt, ka kritēriju izpilde no valsts ģimnāzijas puses nav apstiprināta.  Noteikumu projekta 2.4. punktā ietvertais kritērijs neatspoguļo izglītības iestādes veikto darbu un ir aktuāls tikai skolas sākotnējās pretendēšanas uz valsts ģimnāzijas statusa piešķiršanu laikā, jo tas liecina par valsts ģimnāzijas potenciālo ilgtspējīgumu (pietiekamu skolēnu skaitu 10.-12.klasēs attiecīgās administratīvās teritorijas vispārējās izglītības iestādēs) nākotnē. Pēc valsts ģimnāzijas statusa piešķiršanas iepriekš minētais kritērijs par kopējo izglītojamo skaitu attiecīgajā administratīvajā teritorijā, kuri klātienes izglītības ieguves formā apgūst vispārējās izglītības programmas 10.-12. klasēs pašvaldību izglītības iestādēs, izņemot valsts ģimnāzijas, netiek vērtēts. Līdztekus paredzēts, ka gadījumā, ja valsts ģimnāzija trīs mācību gadus pēc kārtas nenodrošina atbilstību katram no šo noteikumu 2.1., 2.2. vai 2.3. apakšpunktā minētajiem kritērijiem, ministrija iesniedz Ministru kabinetā rīkojuma projektu par valsts ģimnāzijas statusa anulēšanu izglītības iestādei ar nākamā mācību gada 1. septembri. No tā izriet, ka valsts ģimnāzijas statusa anulēšanai nav obligāti nepieciešams, lai valsts ģimnāzija neizpildītu vienu un to pašu kritēriju atkārtoti trīs mācību gadus. Lai izglītības iestādei anulētu valsts ģimnāzijas statusu, ir pietiekami, ka katrā no trīs pēc kārtas sekojošiem mācību gadiem netiek nodrošināta atbilstība jebkuram vienam no noteikumu projektā minētajiem kritērijiem (izņemot noteikumu projekta 2.4. apakšpunktā minētajam kritērijam, atbilstību kuram pēc valsts ģimnāzijas statusa piešķiršanas vairs neizvērtē).  Minēto obligāto valsts ģimnāzijas statusa iegūšanas un saglabāšanas kritēriju izpilde pēc ministrijas rīcībā esošās informācijas valsts ģimnāzijām neradīs neatrisināmas problēmas, izņemot gadījumus, kad nākotnē demogrāfisko faktoru vai ģimeņu emigrācijas dēļ kādai no valsts ģimnāzijām var rasties objektīvas grūtības ar minimāli nepieciešamā skolēnu skaita nodrošināšanu.  Noteikumu projekts paredz tā spēkā stāšanās termiņu – 2020. gada 1. septembri. Šāds spēkā stāšanās termiņš ir noteikts, jo izglītības iestādēm, kurām jau ir piešķirts valsts ģimnāzijas statuss, būs nepieciešams nodrošināt atbilstību noteikumu projektā ietvertajiem kritērijiem jau sākot ar 2020./2021. mācību gadu. Savukārt to izglītības iestāžu, kuras plāno pretendēt uz valsts ģimnāzijas statusa iegūšanu ar 2024. gada 1. septembri, atbilstība šajā noteikumu projektā ietvertajiem kritērijiem tiks vērtēta par 2020./2021., 2021./2022. un 2022./2023. mācību gadu. Līdz ar to, noteikumu projektu ir svarīgi pieņemt savlaicīgi, lai tas stātos spēkā 2020. gada 1. septembrī.  Vispārējās izglītības likumā 2020. gada 14. maijā pieņemti grozījumi, papildinot likuma pārejas noteikumus ar 47. punktu, no kura izriet, ka šajā noteikumu projektā nepieciešams paredzēt pakāpenisku noteikumu projektā noteikto kritēriju piemērošanu izglītības iestādēm, kurām valsts ģimnāzijas statuss piešķirts ar Ministru kabineta lēmumu, kas pieņemts līdz 2020. gada 31. maijam. Lai nodrošinātu valsts ģimnāziju darbības pilnveidi, līdz 2023. gada 31. decembrim valsts ģimnāzijas statusu izglītības iestādei nepiešķir. Ievērojot minēto, noteikumu projektā ietverts atbilstošs pārejas periods, nosakot, ka attiecībā uz izglītības iestādi, kurai valsts ģimnāzijas statuss piešķirts ar Ministru kabineta lēmumu, kas pieņemts līdz 2019. gada 31. augustam (ieskaitot), līdz 2021. gada 31. augustam piemēro noteikumus Nr. 129 (tādējādi izslēdzot regulējuma attiecināmību uz Rīgas Klasiskās ģimnāzijas un Limbažu novada ģimnāzijas darbību, ņemot vērā to, ka minēto iestāžu turpmākajā darbībā, sākot ar 2020./2021. mācību gadu, nodrošināma atbilstība noteikumu projektā ietvertajam regulējumam), vienlaikus paredzot arī pārejas periodu jauno kritēriju izpildei, iesniedzot informāciju ministrijā līdz 2022. gada 15. janvārim un līdz 2023. gada 15. janvārim. Tādējādi pastāv iespēja, ka izglītības iestādei, kurai valsts ģimnāzijas statuss jau ir bijis vairākus gadus, tas var tikt anulēts ar 2021. gada 1. septembri, ja atbilstoši noteikumiem Nr. 129 divus gadus pēc kārtas (pēc stāvokļa uz 5. septembri) nav nodrošināta atbilstība noteikumos Nr. 129 noteiktajiem kritērijiem.  Noteikumu projekts paredz, ka, jau sākot ar 2020./2021. mācību gadu, tiks vērtēta izglītības iestāžu atbilstība noteikumu projektā ietvertajiem kritērijiem. Noteikumu projekts paredz, ka 2022. gadā pēc 15. janvāra tiks vērtēta valsts ģimnāzijas atbilstība noteikumu projekta 2.1. un 2.2. apakšpunktā minētajiem kritērijiem par 2020./2021. mācību gadu un 2.3. apakšpunktā minētajam izglītojamo skaita kritērijam – par 2021./2022. mācību gadu, bet kritēriju neizpildes gadījumā valsts ģimnāzijas statuss vēl netiks anulēts. Savukārt pēc 2023. gada 15. janvāra tiks vērtēta valsts ģimnāzijas atbilstība noteikumu projekta 2.1. un 2.2. apakšpunktā minētajiem kritērijiem par 2021./2022. mācību gadu un 2.3. apakšpunktā minētajam izglītojamo skaita kritērijam – par 2022./2023. mācību gadu. Noteikumu projektā ietverta norma, kas paredz, kādā gadījumā valsts ģimnāzijas statuss var tikt anulēts ar 2023. gada 1. septembri. Savukārt attiecībā uz tām izglītības iestādēm, kurām valsts ģimnāzijas statuss piešķirts ar 2020. gada 1. septembri (Limbažu novada ģimnāzija un Rīgas Klasiskā ģimnāzija), būs piemērojams noteikumu projektā ietvertais regulējums par attiecīgo kritēriju izpildi sākot ar 2020./2021. mācību gadu, nevērtējot atbilstību noteikumos Nr. 129 ietvertajiem kritērijiem iepriekšējos mācību gados. Līdz ar to, minētajām divām valsts ģimnāzijām to statuss ātrāk kā ar 2024. gada 1. septembri nevarēs tikt anulēts.  Vienlaikus vēršama uzmanība, ka noteikumu projektā ietverta norma (10.punkts), kādam izglītojamo skaitam jābūt jau statusu ieguvušā valsts ģimnāzijā, lai tā atbilstu noteikumu projektā ietvertajam 2.3. apakšpunktam (iepriekš minētais izglītojamo skaita samazinājums par 10%). Līdz ar to, arī pārejas periodā, kurā informāciju par atbilstību kritērijiem iesniegs jau statusu ieguvušās valsts ģimnāzijas, tiks vērtēta valsts ģimnāzijas atbilstība par 10% samazinātā izglītojamo skaita kritērijam, nevis tam izglītojamo skaita kritērijam, kam jāatbilst, pretendējot uz statusa iegūšanu.  Tiesiskā regulējuma **mērķis** ir kritēriju un kārtības noteikšana valsts ģimnāzijas statusa iegūšanai un anulēšanai (izrietoši arī valsts ģimnāzijas statusa saglabāšanai).  Tiesiskā regulējuma **būtība** ir:  - vispārējās izglītības apguves kvalitātes paaugstināšanas veicināšana valsts ģimnāzijās un izglītības iestādēs, kuras pretendē uz valsts ģimnāzijas statusu;  - valsts ģimnāziju lomas valsts un plānošanas reģionu pedagogu profesionālās kapacitātes pilnveidē un metodiskajā darbā stiprināšana;  - kriteriālu un kvantitatīvu nosacījumu noteikšana valsts ģimnāziju tīkla turpmākai attīstībai­.  Noteikumu projekts paredz atzīt par spēku zaudējušiem noteikumus Nr. 129. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija, ministrijas darba grupa (2019.gada 7.aprīļa rīkojums Nr. 1-2e/19/101 “Par darba grupas valsts ģimnāziju attīstībai izveidi”) (turpmāk – darba grupa), kurā iekļauti ministrijas pārstāvji un vairāku valsts ģimnāziju direktori. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta mērķgrupa ir ministrija, valsts ģimnāzijas un to dibinātāji, un vispārējās izglītības iestādes, kuras nākotnē varētu pretendēt uz valsts ģimnāzijas statusa iegūšanu, un to dibinātāji. Pēc datiem uz 2019.gada 1.septembri valstī ir 30 valsts ģimnāzijas. |
| 2. | Tiesiskā regulējuma ietekme uz tautsaimniecību un administratīvo slogu | Valsts ģimnāzijas ievērojamu daļu noteikumu projektam atbilstoši iesniedzamo informāciju sagatavo un iekļauj savos ikgadējos pašnovērtējuma ziņojumos. Līdz ar to valsts ģimnāzijas pašnovērtējuma ziņojums ir jau apkopots nepieciešamās informācijas kopums dokumenta par kritēriju izpildi sagatavošanai. No pašnovērtējuma ziņojuma var tikt atdalīta ar noteikumu projektā iekļauto kritēriju izpildi nesaistīta informācija un var tikt pievienota aktuāla papildinformācija. Neliela apjoma konkretizējoša atkārtoti sniedzama informācija var būt nepieciešama gadījumā, ja valsts ģimnāzijas pašnovērtējuma ziņojumā informācija ir organizēta pārāk vispārīgā, faktoloģiski nepietiekami pamatotā formā. Ievērojot minēto, noteikumu projekta administratīvais slogs ir vērtējams kā nenozīmīgs.  Vienlaikus vēršama uzmanība, ka salīdzinājumā ar noteikumos Nr. 129 noteikto administratīvais slogs nemainās, jo noteikumos Nr. 129 ir paredzēta dokumentu iesniegšana, pretendējot uz valsts ģimnāzijas statusa iegūšanu, un valsts ģimnāziju atbilstības noteiktajiem kritērijiem ikgadējā izvērtēšana. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par noteikumu projekta izstrādi 2019. gada 17. aprīļa, 25. oktobra un 13. decembra ministrijas organizētajos republikas pilsētu un novadu izglītības pārvalžu vadītāju un izglītības speciālistu semināros par izglītības aktualitātēm tika informēti republikas pilsētu un novadu izglītības pārvalžu vadītāji (pārstāvji) un izglītības speciālisti.  2020. gada 16. janvārī noteikumu projekts un tā sākotnējās ietekmes novērtējuma ziņojums (anotācija) nosūtīti visām valsts ģimnāzijām un to dibinātājiem viedokļa sniegšanai. |
| 2. | Sabiedrības līdzdalība projekta izstrādē | Šīs sadaļas 1. punktā minētajos semināros republikas pilsētu un novadu izglītības pārvalžu vadītāji (pārstāvji) un izglītības speciālisti tika informēti par noteikumu projekta izstrādi.  Pēc šīs sadaļas 1. punktā minētās valsts ģimnāziju un to dibinātāju viedokļu saņemšanas 2020. gada 7. februārī notikusi ministrijas tikšanās ar valsts ģimnāziju direktoriem (uz tikšanās reizi tika aicināti visu valsts ģimnāziju direktori), apspriežot noteikumu projektu.  Noteikumu projekts publicēts ministrijas mājaslapā 2020. gada 24. februārī (https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti). |
| 3. | Sabiedrības līdzdalības rezultāti | Darba grupā ir panākta konceptuāla vienošanās par noteikumu projektu. Būtiski iebildumi vai papildu priekšlikumi noteikumu projekta pilnveidei pirms šīs sadaļas 2. punktā minētās noteikumu projekta publicēšanas ministrijas mājaslapā nav sniegti. Pēc minētās noteikumu projekta publicēšanas viedokļi nav saņemti.  Šīs sadaļas 2. punktā minētās tikšanās ar valsts ģimnāziju direktoriem rezultātā saņemts atbalsts noteikumu projekta tālākai virzībai. Tikšanās laikā tika izteikts iebildums par izglītojamo skaita kritēriju, norādot, ka pēc valsts ģimnāzijas statusa iegūšanas būtu nepieciešams pieļaut mazāku izglītojamo skaitu nekā pretendējot uz statusa saņemšanu – tā rezultātā noteikumu projekts papildināts ar kritēriju, kas nosaka, ka pēc valsts ģimnāzijas statusa iegūšanas izglītojamo skaits valsts ģimnāzijā ir pieļaujams par 10% mazāks nekā pretendējot uz statusa saņemšanu. Vienlaikus tika izteikts priekšlikums skaidrot, vai noteikumu projektā minētais kritērijs par izglītības programmu akreditācijas termiņu attiecināms uz starptautiskā bakalaurāta programmām – tā rezultātā tika papildināts noteikumu projekta sākotnējās ietekmes novērtējuma ziņojums (anotācija) ar informāciju, ka minētais kritērijs nav attiecināms uz starptautiskā bakalaurāta programmām. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ģimnāzijas, pašvaldības, ministrija un Valsts izglītības satura centrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts ģimnāzijas nosaukums liecina par izglītības iestādēs statusu, izglītības iestādes statusa maiņa (iegūšana, zaudēšana) neizveido (nelikvidē) izglītības iestādi pēc būtības, izņemot, ja izglītības iestādes dibinātājs (pašvaldība) pieņem attiecīgu lēmumu.  Noteikumu projektā ietvertie jaunie kritēriji valsts ģimnāzijas statusa iegūšanai (saglabāšanai) pēc ministrijas rīcībā esošas indikatīvas informācijas vairākumam esošo valsts ģimnāziju būs izpildāmi. |
| 3. | Cita informācija | Projekts tiks īstenots valsts budžetā piešķirto finanšu līdzekļu ietvaros. |

Izglītības un zinātnes ministre I. Šuplinska

Vizē: Valsts sekretāre L. Lejiņa

Sīka 67047976

eriks.sika@izm.gov.lv

Rudzīte 67047807

ance.rudzite@izm.gov.lv